CELEX: 62012TN0158
Language: bg
Date: 2012-04-05 00:00:00
Title: Дело T-158/12: Жалба, подадена на 5 април 2012 г. — European Dynamics Belgium и др./Европейска агенция по лекарствата

23.6.2012   
            
            
               BG
            
            
               Официален вестник на Европейския съюз
            
            
               C 184/15
            
         Жалба, подадена на 5 април 2012 г. — European Dynamics Belgium и др./Европейска агенция по лекарствата
   (Дело T-158/12)
   2012/C 184/28
   Език на производството: гръцки
   
      Страни
   
   
      Жалбоподатели: European Dynamics Belgium SA (Брюксел, Белгия), European Dynamics Luxembourg SA (Ettelbrück, Люксембург), Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Атина, Гърция), European Dynamics UK Ltd (Лондон, Обединено кралство) (представител: Β. Christianos, avocat)
   
      Ответник: Европейска агенция по лекарствата
   
      Искания на жалбоподателя
   
   Жалбоподателите искат от Общия съд:
   
               —
            
            
               да отмени Решение № EMA/67882/2012 на Европейска агенция по лекарствата (наричана по-нататък „Агенцията“) от 31 януари 2012 г., с което Агенцията поставя на второ място офертата на жалбоподателите, направена в открита процедура за възлагане на обществена поръчка № EMA/2011/17/ICT във връзка с Партида I от тази процедура;
            
         
               —
            
            
               да се поправи вредата, причинена на жалбоподателите, от загубата на възможността да бъдат класирани на първо място в открита процедура за възлагане на обществена поръчка № EMA/2011/17/ICT, която те оценяват на 2 139 471,70 евро, заедно с лихвите, считано от датата на приемане на решението, и
            
         
               —
            
            
               да осъди Агенцията да заплати всички съдебни разноски, направени от жалбоподателите.
            
         
      Правни основания и основни доводи
   
   С настоящата жалба жалбоподателите искат отмяна на Решение № EMA/67882/2012 на Европейска агенция по лекарствата (наричана по-нататък „Агенцията“) от 31 януари 2012 г., с което Агенцията поставя на второ място офертата на жалбоподателите, направена в открита процедура за възлагане на обществена поръчка № EMA/2011/17/ICT във връзка с Партида I от тази процедура, както и поправяне на вредата, претърпяна от тях поради загубата на възможност да бъдат класирани на първо място в открита процедура за възлагане на обществена поръчка № EMA/2011/17/ICT.
   Жалбоподателите твърдят, че оспорваното решение трябва да бъде отменено, в съответствие с член 263 ДФЕС, поради нарушаване на правните норми на Съюза и по-конкретно на следните три основания:
   
               1.
            
            
               Първо, Агенцията, в нарушение на финансовия регламент и на регламента за неговото изпълнение, както и на обема на техническите спецификации, е допълнила в етапа на представянето условието за представяне на външните сътрудници на оферентите с цел те да бъдат оценени, докато първоначално това условие не е било предвидено в документите на офертата и следователно е съставлявало нов критерий за възлагане.
            
         
               2.
            
            
               Второ, Агенцията, в нарушение на финансовия регламент и на регламента за неговото изпълнение, е оценила и поставила съответните оценки на опита на оферентите, който тя вече била разгледала като критерий за качествен подбор в хода на фазата на процедурата по възлагане.
            
         
               3.
            
            
               Трето, Агенцията нарушила принципа на прозрачност с това, че:
               
                           —
                        
                        
                           един от критериите за възлагане бил формулиран в техническите спецификации по начин, който изключвал обективна преценка;
                        
                     
                           —
                        
                        
                           техническите спецификации не са съдържали математическата формула (логаритъма), от която да бъдат видни точните оценки (до втори десетичен знак) на жалбоподателите.